Kalász István

*Halottak napja*

*Saját halálunk sose fáj úgy…*

Weöres Sándor

Az ember egyedül lesz.

Valakik föntről a szemébe néznek

a folyosón tolják a neonfénynek.

Nem lesz külvilág csak bent még

a meleg. Titok nem lesz csak a múlt.

Bölcsődal foszlánya rácsos ágy képe.

Ablak amit nyitott csukott. Saját

hangja ahogyan magának suttogott.

A télre bérelt mosókonyha. Ahogyan a

tű fokán mászott és hunyt szemmel a

szúrós párnát tapogatta. Az elaltatott

kutya szíja. Ahogyan egyre lehelt fagyott

ablakra. A tányér az asztalon mellette

a kéz. Ami simogatott. Amit simogatott.

Ahogyan mennyezetkép alatt a légzést

abbahagyta. A hátsóudvarra ahogyan

tolják. Csupaszon fehéren most ahogyan

van. A hátra maradt elvarratlanság.

A sötétből viszik majd tovább és egy

galamb a korlátra ül.